一覽亭
作者：白玉蟾
朝代：宋

paragraphs: 千山萬山聳寒碧，桃花李花正春色。
客來登此一覽亭，東望長江渺無極。
煙飛松塢曉蒼凝，雨過竹林晚翠滴。
人家樓閣下參差，天宇雲霞上鬰密。
平湖青草覆白沙，峭崖斷岸幾千尺。
蘆荻叢中鷗鷺閑，來往漁舟三兩隻。
柳陰濃淡夕陽斜，蘚巖石磴滿山赤。
落鴉噪下枯樹枝，雞犬聲中半樵笛。
疎籬小屋可容膝，目對青霄一太息。
滿城車馬走紅塵，何人知享此幽寂。
竹爐焚罷柏子香，甆杯傾瀉碧玉液。
飲到如泥卧石鼓，醒來瀹茗自閑適。
嘯詠太空歌一曲，風吼千林月華白。
一覽亭前雙目明，詩成自覺天地窄。
雲崖煙樹幾重重，三百六十真奇峯。
我將持斧扣洞門，借問蟠桃幾時紅。
流光瞬息付一電，萬事轉頭如去箭。
南康有個陳參軍，心鏡如如成一片，自笑浮生若春燕。